

ประกาศกระทรวงการคลัง

เรื่อง ขยายกำหนดเวลาการส่งรายงานข้อมูลเกี่ยวกับบุคคลที่มีธุรกรรมลักษณะเฉพาะครั้งแรก

ให้แก่ผู้มีหน้าที่รายงาน

 ด้วยมาตรา ๓ สัตตรส แห่งประมวลรัษฎากร บัญญัติให้สถาบันการเงินตามกฎหมายว่าด้วย
ธุรกิจสถาบันการเงิน สถาบันการเงินของรัฐที่มีกฎหมายเฉพาะจัดตั้งขึ้น และผู้ให้บริการเงิน
อิเล็กทรอนิกส์ตามกฎหมายว่าด้วยระบบการชำระเงิน มีหน้าที่รายงานข้อมูลเกี่ยวกับบุคคลที่มีธุรกรรมลักษณะเฉพาะในปีที่ล่วงมาเฉพาะที่อยู่ในความครอบครองต่อกรมสรรพากรภายในเดือนมีนาคมของทุกปี และต้องส่งรายงานข้อมูลเกี่ยวกับบุคคลที่มีธุรกรรมลักษณะเฉพาะครั้งแรกภายในวันที่ ๓๑ มีนาคม
พ.ศ. ๒๕๖๓ ตามมาตรา ๕ แห่งพระราชบัญญัติแก้ไขเพิ่มเติมประมวลรัษฎากร (ฉบับที่ ๔๘)
พ.ศ. ๒๕๖๒ แต่ปรากฏว่า มีการระบาดของโรคติดเชื้อไวรัสโคโรนา 2019 (Covid-19) ส่งผล
กระทบต่อการปฏิบัติงานของสถาบันการเงิน สถาบันการเงินของรัฐ และผู้ให้บริการเงินอิเล็กทรอนิกส์
ในการดำเนินการทดสอบระบบรับส่งข้อมูลเกี่ยวกับบุคคลที่มีธุรกรรมลักษณะเฉพาะและการรายงาน
ข้อมูลดังกล่าวต่อกรมสรรพากร

 ดังนั้น เพื่อบรรเทาผลกระทบที่เกิดขึ้นจากการระบาดของโรคติดเชื้อไวรัสโคโรนา 2019 (Covid-19) รัฐมนตรีว่าการกระทรวงการคลังพิจารณาแล้ว จึงอาศัยอำนาจตามความในมาตรา ๓ อัฏฐ
วรรคสองแห่งประมวลรัษฎากร ขยายกำหนดเวลาการส่งรายงานข้อมูลเกี่ยวกับบุคคลที่มีธุรกรรมลักษณะเฉพาะครั้งแรก ออกไปเป็นภายในวันที่ ๓๐ มิถุนายน พ.ศ. ๒๕๖๓

ประกาศ ณ วันที่ 2 เมษายน พ.ศ. ๒๕๖๓

อุตตม สาวนายน

(นายอุตตม สาวนายน)

รัฐมนตรีว่าการกระทรวงการคลัง